

VLADA REPUBLIKE HRVATSKE

Zagreb, 1. srpnja 2021.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
|  **Predlagatelj:** | Ministarstvo poljoprivrede |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o pomoći poljoprivrednicima za ublažavanje i djelomično uklanjanje posljedica prirodnih nepogoda na područjima u Požeško-slavonskoj županiji za 2021. godinu |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

PRIJEDLOG

Na temelju članka 31. stavka 2. Zakona o Vladi Republike Hrvatske („Narodne novine“, br. 150/11., 119/14., 93/16. i 116/18) i članka 7. stavka 4. Zakona o ublažavanju i uklanjanju posljedica prirodnih nepogoda („Narodne novine“, br. 16/19) Vlada Republike Hrvatske je na sjednici održanoj \_\_\_\_\_\_\_\_\_\_\_ 2021. godine donijela

**O D L U K U**

**o pomoći poljoprivrednicima za ublažavanje i djelomično uklanjanje posljedica prirodnih nepogoda na područjima u Požeško-slavonskoj županiji za 2021. godinu**

**I.**

Odobrava se Ministarstvu poljoprivrede da na teret Državnog proračuna Republike Hrvatske za 2021. godinu i projekcijama za 2022. i 2023. godinu, u okviru razdjela 060, glave 06005 osigura pomoć u iznosu od 20.000.000,00 kuna za poljoprivrednike na području Požeško-slavonske županije koji su pretrpjeli štete u poljoprivredi uslijed prirodnih nepogoda: tuča, kiša koja se smrzava u dodiru s podlogom te poplava nastalih u lipnju 2021. godine.

**II.**

Zadužuje se Ministarstvo poljoprivrede da sredstva pomoći iz točke I. ove Odluke doznači izravno na račun Požeško-slavonske županije.

**III.**

Zadužuje se Požeško-slavonska županija da u suradnji s Ministarstvom poljoprivrede izradi program potpora male vrijednosti za ublažavanje i djelomično uklanjanje posljedica prirodnih nepogoda koje su na njenom području uzrokovale štete u poljoprivredi.

**IV.**

Zadužuje se Požeško-slavonska županija da dostavi podatke o nastalim štetama sukladno odredbama Zakona o ublažavanju i uklanjanju posljedica prirodnih nepogoda (,,Narodne novine“, broj 16/2019) i Pravilniku o Registru šteta (,,Narodne novine“, broj 65/2019).

**V.**

Zadužuje se Požeško-slavonska županija utvrditi kriterije za dodjelu sredstava pomoći sa svrhom jasnoće u postupanjima prilikom isplate sredstava pomoći.

**VI.**

 Zadužuje se Požeško-slavonska županija da utvrdi konačan popis oštećenika s pripadajuće utvrđenim iznosom pomoći za štete u poljoprivredi koje je poljoprivrednik pretrpio na poljoprivrednom zemljištu i/ili primarnoj proizvodnju i dostavi ga Ministarstvu poljoprivrede radi kontrole namjenskog trošenja doznačenih financijskih sredstava.

**VII.**

 Zadužuje se Požeško-slavonska županija osigurati uvjete za ispravnu provedbu nadzora i namjenskog trošenja.

**VIII.**

Ova Odluka stupa na snagu danom donošenja.

KLASA:

URBROJ:

Zagreb, \_\_\_\_\_\_\_\_\_\_\_\_

**PREDSJEDNIK**

 **mr. sc. Andrej Plenković**

**OBRAZLOŽENJE**

Sukladno odredbi članka 31. stavka 2. Zakona o Vladi Republike Hrvatske, odlukom se uređuju pojedina pitanja iz nadležnosti Vlade ili određuju mjere, daje suglasnost ili potvrđuju akti drugih tijela i pravnih osoba, te odlučuje o drugim pitanjima o kojima se ne donosi propis.

Sukladno odredbi članka 7. stavka 4. Zakona o ublažavanju i uklanjanju posljedica prirodnih nepogoda, Vlada Republike Hrvatske, odlučuje o različitim mjerama i programima za djelomično ublažavanje i otklanjanje posljedica šteta od prirodnih nepogoda.

Požeško-slavonsku županiju je u lipnju 2021. godine zahvatio niz prirodnih nepogoda koje su, između ostalih šteta, uzrokovale velike štete u poljoprivredi. Stoga se odobrava Ministarstvu poljoprivrede da na teret Državnog proračuna Republike Hrvatske za 2021. godinu i projekcijama za 2022. i 2023. godinu, u okviru razdjela 060, glave 06005 osigura pomoć u iznosu od 20.000.000,00 kuna za poljoprivrednike na području Požeško-slavonske županije koji su pretrpjeli štete u poljoprivredi uslijed prirodnih nepogoda: tuča, kiša koja se smrzava u dodiru s podlogom te poplava nastalih u lipnju 2021. godine.

Ministarstvo poljoprivrede će sredstva pomoći doznačiti izravno na račun Požeško-slavonske županije koja će u suradnji s Ministarstvom poljoprivrede izraditi program potpora male vrijednosti za ublažavanje i djelomično uklanjanje posljedica prirodnih nepogoda koje su na njenom području uzrokovale štete u poljoprivredi.

Zadužuje se Požeško-slavonska županija za dostavi podatke o nastalim štetama sukladno odredbama Zakona o ublažavanju i uklanjanju posljedica prirodnih nepogoda i Pravilnika o Registru šteta, da utvrdi kriterije za dodjelu sredstava pomoći sa svrhom jasnoće u postupanjima prilikom isplate sredstava pomoći, da utvrdi konačan popis oštećenika s pripadajuće utvrđenim iznosom pomoći za štete u poljoprivredi koje je poljoprivrednik pretrpio na poljoprivrednom zemljištu i/ili primarnoj proizvodnju i dostavi ga Ministarstvu poljoprivrede radi kontrole namjenskog trošenja doznačenih financijskih sredstava te da osigura uvjete za ispravnu provedbu nadzora i namjenskog trošenja financijskih sredstava.

Predlaže se Vladi Republike Hrvatske donošenje Odluke o pomoći poljoprivrednicima za ublažavanje i djelomično uklanjanje posljedica prirodnih nepogoda na područjima u Požeško-slavonskoj županiji za 2021. godinu.